정조 16년
壬子十月二十一日辰時上御誠正閣大臣備局堂上引見三使臣同爲入侍時行都承旨朴祐源右承旨洪義榮記事官李海淸事變假注書李廷顯記注官李宗烈承膺祚右議政金履素判中樞府事吳載純知事徐有隣行兵曹判書洪檍漢城判尹金文淳吏曹判書李𡊠行副司直金尙集右參贊徐有防戶曹判書趙鼎鎭禮曹判書閔鍾顯行副司直徐有大李邦一李漢豐副校理沈興永掌令柳頤玄冬至正使朴宗岳副使徐龍輔書狀金祖淳以次進伏訖宗岳等曰日間聖體若何上曰一樣矣宗岳等曰王大妃殿氣候若何上曰一樣矣宗岳等曰惠慶宮氣候若何上曰一樣矣履素曰凡係公會待漏趨朝實是恪勤之常分而今日賓對之命旣下於拜表齊會之時屢度催促尙不入來其在事體誠甚未安吏曹判書李𡊠兵曹判書洪檍竝推考何如上曰依爲之出擧條上曰今日卿等旣因拜表入來故後日次對兼爲進定如有稟定之事陳達可也履素曰此慶尙監司鄭大容狀啓也枚擧龍宮縣監李正模牒呈以爲本縣還穀按簿査實則乙巳以後民間反作及吏奴反逋之混錄者各穀爲四千七百九石零而至於民間反作考諸穀簿溯其來歷實是各年舊還今若督捧則反致繹騷之端且該邑以被災尤甚民情遑急民還反作各穀二千四百三石零依舊還例姑令停退待年豐收捧吏奴逋各穀二千三百五石零與民間反作有異刻期畢捧各年監色等待其了殺照法勘處乙巳縣監韓鼎謩旣已身故而丙午縣監韓弘裕辛亥縣監閔光暹等不念國穀因循掩置其罪狀令攸司稟處爲辭矣還穀事體何等嚴重而致有此多年反逋者極爲駭然當該各年縣監身故外竝令該府拿問勘處至於穀物則民還反作之姑令停退吏奴逋欠之刻期徵捧道臣所論儘有意見竝依狀請施行何如上曰依爲之出擧條履素曰頃因海西道臣狀請蒜山等四鎭給債取殖條中指徵無處者量宜蕩滌兵營及各鎭需用之因此減縮者從長區處論報本司之意覆啓行會矣卽見黃海監司李敬一所報則枚擧該兵使吳載徽所報以爲蒜山鎭元錢八百兩內可捧七十四兩零所已鎭元錢五百兩內可捧三十一兩零位羅鎭元錢七百兩內可捧二百五十八兩善積鎭元錢七百兩內可捧三百五十兩其餘皆是鬼錄沒數蕩減之外更無他策而兵營以此年年取殖條需用於支放者已盡蕩減無他拮据兵營餉穀數旣不少就此耗條中逐年限三百石許劃作錢則庶可補充於支放之需蒜山等四鎭旣失債利又減收斂會付還耗中折米限二十石自今年爲始永爲定式通同劃給以爲補用之地而蒜山鎭則以本鎭所在還耗中劃給所已等三鎭穀簿鮮少無以推移以各該地方所在耗條中劃給爲辭矣海西各鎭之許多蕩債寔出軫念鎭民之德意而給代措劃之方今已就緖一依道臣所請定式施行何如上曰依爲之出擧條履素曰此數件事外別無緊急稟定事矣上曰大臣姑爲就座備堂如有稟事者次次進前可也有防曰雅樂卽是文廟社稷祭享時所用而器制乖方音律失譜其在事體萬萬未安今方起送解事樂師於燕行貿來者貿來學得者學得以爲隨訛舛校正之地而樂師行包在前則用堂下之例準給二千兩包矣近來以包政之苟簡至有半包給送之定式云而其所定式不獨指樂師而設也且樂師之行非每年常有之事或間十年或間二十年今不必以此爲拘依前例以二千兩包出給之意自備局分付何如上曰書狀亦陳所見可也祖淳曰凡此額外入去之類皆以半包施行已有定式則今於樂師之行恐不可遽然許之矣有防曰書狀所陳非不知爲執法之論而樂師本是準包者且與每年入燕之類有異雖或闊狹於準包恐無不可矣上曰依爲之出擧條上曰備堂如無奏事者臺諫進前可也頤玄進前上曰只擧末端可也頤玄曰請興陽縣爲奴罪人河翼龍亟令王府設鞫得情夬正王法上曰不允頤玄曰請前掌令柳亟施遠竄之典上曰不允頤玄曰請伊日詣臺臺臣竝施刊削之典上曰不允頤玄曰請亟寢秋曹罪人柳師文放釋之命仍令王府設鞫嚴問夬正典刑上曰不允頤玄曰請前校理李晴亟令王府設鞫得情夬施當律上曰不允頤玄曰請前承旨李益運亟施屛裔之典上曰亟停勿煩頤玄曰請還寢兩重臣處分之命上曰不允頤玄曰日前僚臺之陳箚諫臣之處置皆出忠憤允得臺體實合奬詡不可摧折而竝被嚴敎尙在引避有損聖德亦關後弊請還寢大司憲洪明浩掌令權中憲持平朴孝成正言張至冕處置不允之批上曰不允興永曰臣有區區所懷敢此仰達矣近以討逆之不嚴變怪層出今日世道可謂末如之何矣臺閣請討之諸賊何莫非覆載間一日不可假息者而自上靳允自下爭難便成謄傳之紙反歸因循之科以此之故人心之陷溺日甚一日君讎國賊視若尋常凶醜不逞之輩至以臺啓何畏之說肆發於喉院公座之中噫臺閣之啓乃是公議之所在王章之所寓者而凶徒之蔑視玩侮至於此極豈不大可痛心者哉付處罪人蔡濟恭奰慝之性凶譎之習根於天賦背馳公議眼無君父前後許多罪狀已盡臚列於三司之啓臣不必更爲煩陳而向日入侍時事筵中說話雖極嚴祕輿儓之賤莫不聞知矣永僖以翼煥死友爲驥顯血黨擧世皆知公案已成而以其至親極力營護咫尺前席叫呶噴無所不至付處薄罰固不當施之於此等而特以其曾經大官也故合辭所請不得不循例爲之且海邑本非遠地而又不得準請施行偃便付置於畿甸一宿之地有若無故大臣之微眚薄過者然加以憫老尙忠之意恩言鄭重此雖出於我聖上好生之德意而刑政之乖當莫甚於此三司荐棘之請實出共公之論而以其越次之故至有還下之擧群情之抑菀當如何哉大臣勘律雖曰有次序如彼之類決不可以常例處之且況自古人臣之負犯至重者雖經大官越次請勘已例亦多者乎雖以昨日合辭事言之旣發荐棘之啓旋以遠竄改之揆以事面極涉顚倒臣卽當初參啓之人不無往復之事而第伏念先請遠竄繼以荐棘亦不害爲按例擧行故隨衆同參而兪音尙閟遽下亟停之批此固群下誠淺之致而臣愚死罪亦不能無憾於天地之大也伏願聖上亟允三司之請以振王綱焉上曰以其拯拔有厥罪名者倍於他人之遠竄等於他人之荐棘而足以振綱亦足以懲其私矣出擧條興永曰顧今大論方張懲討政急則凡在三司之列者固當沬飮前進設或有些少情勢有不暇顧合辭後新除諸臺之或在外或違牌者雖未知實故之如何而至於前司諫柳雲羽除拜幾日或懸在外或稱未肅末乃違牌顯有規避之跡其爲駭惋當如何哉大抵規避成習義理漸晦甚至韓致應者又出矣此則處分姑未下臣不敢請勘其罪而柳雲羽則亟施刊改之典斷不可已矣上曰若稱情討罪則何必韓致應雖柳雲羽豈敢若此渠輩雖如此亦當嚴加處分日前合啓措語中抺下數句卽人臣覆載難容之罪也明知其曖昧非本情則違牌不是異事然旣云在外還稱在京有若惟恐立跡之不露者此則萬萬駭然司諫柳雲羽亟施不敍之典出擧條興永曰今日賓對之令出於不意臣亦蒼黃登筵在外臺臣之未及入來或非異事而第伏念昨日合辭未得蒙允則其在沬飮之義固當早朝詣臺期於得請而今日入侍只有憲臺一人莫重合辭未免闕啓如是而尙何望其忱誠之上格乎臣謂今日不爲詣臺臺臣一竝施以削職之典宜矣上曰雖非合啓不參於拜表之班者是豈耳目之官糾正之意乎罷職可也出擧條興永曰臺臣處置之付之物論蓋欲採公議而然則本來法意不輕而重處置不允乃是稀有之事向日引嫌諸臺論其本事則皆出於嚴懲討之義臺啓堂箚之置之立科事理當然而皆下不允之批此非所以當初待物論之意也伏願聖上亟允其出仕之請使之備員懲討焉上曰不允出擧條興永曰向來入侍諸重臣處分還收之命臣實欽仰而至於兩重臣則罪名自在臺閣收還之請尙未蒙允揆以事理恐不當如是也伏願聖明亟允臺啓還收兩重臣處分之命焉上曰不允出擧條興永曰臣有區區所懷略效懲討之義而忱誠淺薄未得蒙允反躬自省不勝慙愧而今日入侍乃是大論方張之時則入侍臺臣宜有別般嚴討之擧而只達前啓伈伈退伏揆以臺體誠極寒心臣謂入侍臺臣施以罷職之典宜矣上曰不允爾之今日筵奏也名以侍從者曰以厥者彼者雖似率口之致難免不審爾則從重推考可也出擧條興永曰尹永僖黨逆之罪狀已盡臚列於臺啓之中此不可不頒布八方明其罪案亟行懲討之典而向日臺啓留中不下尙靳一字之批至於昨日小報原啓辭以不爲入啓書出其間委折雖未詳知而群情訝惑輿憤轉激伏願聖上亟允所請頒布其啓焉上曰厥事到今實係世道人心處尹永僖姑無論雖永僖之奴不可置之人鬼之間思欲一番出場至於合啓豈成說乎名以禁令豈可乍施旋收乎出擧條頤玄曰臣姿性鹵莽言議巽軟本不合於淸朝耳目之任而賓對有命冒沒登筵懲討方張之時只傳故紙徑先退伏致有儒臣問備之請其何敢一刻晏然於臺次乎請命遞斥臣職上曰勿辭亦勿退待出擧條義榮曰掌令柳頤玄玉堂請罷之後進前避嫌而不以請罷措辭誤以問備仰奏事甚顚錯極爲未安推考何如上曰依爲之出擧條上命書傳敎曰今日拜表兩司無進參之員憲府在外及疏批未下引避臺諫許遞與未差之代前望單子入之待下批牌招先進去後謝恩上曰掌令柳頤玄許遞出榻敎上曰三使臣進前可也宗岳等進前上曰卿等今作萬里行役必須好爲往來可也宗岳曰臣方辭陛出疆下情耿結不可勝達暫許仰瞻天顔區區之望也上曰唯宗岳仰瞻訖宗岳曰仰瞻玉色欣忭極矣臣之還朝當爲屢朔其間家國太平聖體萬安卽臣等區區祈祝者矣上曰今番使行特以卿等擇送者意豈徒然近日孔聖後裔之收錄實出尊聖慕賢之意孔子世系之刊行中原者及此外古蹟之可以考據者必一一得來覘國之道亦必善爲至於使行往來時許多流來之弊柵門出入時操縱索賂之習今番另加察飭期於釐正無或如前姑息因循之地可也宗岳等曰臣等謹當仰體聖敎惕念奉行矣上曰唐錢事曾有所敎依此觀勢善處而彼人若問我國行錢之事則不必隱諱以自箕子時行錢至今仍用之意據實直言可也宗岳等曰聖敎及於先事之慮有此指敎誠萬萬至當不勝欽仰之至我國行錢已自箕子創國時始到今果無可諱之事矣履素曰此事果合預爲講磨而臣等智慮不曾及此今承下敎實爲欽仰據實爲答於彼人果甚恰好矣上敎宗岳等曰上副使及書狀許各有賜詩之擧須各領受齎往可也仍命祐源讀宣後以次頒給祐源奉讀御製賜上使詩曰乃叔乘槎問幾巡煩卿又作上行人淸名慣入燕中話賢尉之家有大臣所貴卿敦厚文章肯釣譽來時須點檢莫帶不經書又奉讀御賜副使詩曰妙歲乘軒儼老成觀津家裏養高名東槎定爲華人重歸索應如去日輕八九胸呑遼野闊三千里視戶庭行今遊可作平生快不必臨歧動別情又奉讀御賜書狀詩曰五世六專對忠勤人莫京後承趾厥美今歲膺玆行雪積曾餐苦氷餘舊飮淸往哉能覘國毋負使華名祐源讀訖以次頒給宗岳等承受訖宗岳曰雲漢昭回恩榮逈出尋常歡欣感激不知何以圖報臣等當奉往中原粧出誇耀仍爲寶藏傳之子孫使臣等子若孫世世生生思所以圖報此異數萬分之一矣上曰在筵諸臣竝卽賡韻追送於慕華館可也宗岳曰恩榮如是隆重區區感祝實難形容矣履素曰此實往牒所無之聖世太平盛事傍觀亦且與有榮矣命退諸臣以次退出